РЕПУБЛИКА СРБИЈА

НАРОДНА СКУПШТИНА

Одбор за просторнопланирање,саобраћај,

инфраструктуру и телекомуникације

13 Број: 06-2/190-20

8. децембар 2020. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 8. ДЕЦЕМБРА 2020. ГОДИНЕ

Седница је почела у 12.05 часова.

Седницом је председавала Катарина Ракић, председник Одбора.

Седници су присуствовали чланови Одбора: Зоран Бојанић, Никола Војиновић, Маја Грбић, Дејан Кесар, Милосав Милојевић, Милутин Мркоњић, Ивана Николић, Горан Пекарски, Андријана Пуповац, Самир Тандир, Славенко Унковић и Милан Урошевић.

Седници Одбора је присуствовала заменик члана Одбора: Наташа Јовановић (заменик Милосава Милојевића).

Седници нису присуствовали чланови Одбора: Арђенд Бајрами, Крсто Јањушевић, Бојан Торбица, нити њихови заменици, као ни заменик члана Светозар Андрић.

Седници су присуствовали из Министарства, грађевинарства, саобраћаја и инфраструктуре: Вељко Ковачевић, в.д. помоћника мининистра, и Зорица Милићевић, самостални саветник у Сектору за ваздушни саобраћај.

Одбор је, већином гласова (11 гласова ''за'' и 2 ''није гласало'') у складу са предлогом председника Одбора усвојио следећи

**Д н е в н и р е д :**

1. Избор заменика председника Одбора;

2. Разматрање Основe за вођење преговора и закључивање Споразума о ваздушном саобраћају између Владе Републике Србије и Владе Уједињеног Краљевства Велике Британије и Северне Ирске и текстa Споразума о ваздушном саобраћају између Владе Републике Србије и Владе Уједињеног Краљевства Велике Британије и Северне Ирске, ради давања сагласности за привремену примену Споразума до његовог ступања на снагу, који је поднела Влада (број 011-1931/20 од 27. новембра 2020. године).

Пре преласка на рад према утврђеном Дневном реду, Одбор је већином гласова усвојио, (са 11 гласова ''за'' и 2 ''није гласало'') записник са Прве седнице Одбора одржане 26. октобра 2020. године.

Прва тачка дневног реда - **Избор заменика председника Одбора**

На Првој седници Одбора за заменика председника Одбора изабран је народни посланик Новица Точев, члан Одбора. Међутим, у међувремену народни посланик Новица Тончев је поднео оставку на функцију народног посланика у Народној скупштини Републике Србије.

Одбор је на предлог председника Одбора Катарине Ракић, већином гласова, (са 10 гласова ''за'' и 3 ''није гласало''), изабрао народног посланика Милутина Мркоњића за заменика председника Одбора за просторно планирање, саобраћај, инфраструктуру и телекомуникације.

Друга тачка дневног реда - **Разматрање Основe за вођење преговора и закључивање Споразума о ваздушном саобраћају између Владе Републике Србије и Владе Уједињеног Краљевства Велике Британије и Северне Ирске и текстa Споразума о ваздушном саобраћају између Владе Републике Србије и Владе Уједињеног Краљевства Велике Британије и Северне Ирске, ради давања сагласности за привремену примену Споразума до његовог ступања на снагу**

Представник Министарства Вељко Ковачевић, в.д помоћника министра, обавестио је чланове Одбора да ће Споразум бити потписан до 20. децембра 2020. године. Међутим, имајући у виду процедуралне разлоге Република Србија неће моћи да испуни услове за ратификацију Споразума у одговарајућем временском периоду с тога је доношење ове Одлуке важно како не би смо имали проблема у редовном вршењу лета између две земље.

С обзиром да није било пријављених народних посланика за расправу Одбор се изјаснио о давању сагласности Влади за привремену примену Споразума до његовог ступања на снагу.

У складу са чланом 8. Закона о закључивању и извршавањ умеђународних уговора („Службени гласник РС“, број 32/13) и чланом 57. Пословника Народне скупштине („Службени гласник РС“, број 20/12-пречишћен текст), Одбор за просторно планирање, саобраћај, инфраструктуру и телекомуникације, на седници одржаној 8. децембра 2020. године, једногласно, донео је следећу

О Д Л У К У

1. Даје се сагласност Влади Републике Србије за привремену примену Основe за вођење преговора и закључивање Споразума о ваздушном саобраћају између Владе Републике Србије и Владе Уједињеног Краљевства Велике Британије и Северне Ирске и текстa Споразума о ваздушном саобраћају између Владе Републике Србије и Владе Уједињеног Краљевства Велике Британије и Северне Ирске, до његовог ступања на снагу.

2. Ову одлуку доставити Влади Републике Србије, на даљу надлежност.

3. Ову одлуку доставити председнику Народне скупштине, ради информисања.

\*

\* \*

На седници Одбора вођен је тонски запис.

Седница је закључена у 12.15 часова.

СЕКРЕТАР OДБОРА ПРЕДСЕДНИК OДБОРА

Биљана Илић Катарина Ракић